input: ΚΑΝΟΝΙΣΜΌΣ (ΕΕ) 2015/359 ΤΗΣ ΕΠΙΤΡΟΠΉΣ
  της 4ης Μαρτίου 2015
  για την εφαρμογή του κανονισμού (ΕΚ) αριθ. 1338/2008 του Ευρωπαϊκού Κοινοβουλίου και του Συμβουλίου όσον αφορά τις στατιστικές για τις δαπάνες και τη χρηματοδότηση της υγειονομικής περίθαλψης
  (Κείμενο που παρουσιάζει ενδιαφέρον για τον ΕΟΧ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (ΕΚ) αριθ. 1338/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με τις κοινοτικές στατιστικές στους τομείς της δημόσιας υγείας και της υγείας και ασφάλειας στην εργασία (1), και ιδίως το άρθρο 9 παράγραφος 1 και το παράρτημα II στοιχείο δ),
  Εκτιμώντας τα ακόλουθα:
  (1)
  Ο κανονισμός (ΕΚ) αριθ. 1338/2008 θεσπίζει κοινό πλαίσιο για τη συστηματική παραγωγή ευρωπαϊκών στατιστικών σχετικά με τη δημόσια υγεία και την υγεία και την ασφάλεια στην εργασία.
  (2)
  Τα μέτρα εφαρμογής καθορίζουν τα δεδομένα και τα μεταδεδομένα που πρέπει να υποβάλλονται για τις δαπάνες και τη χρηματοδότηση της υγειονομικής περίθαλψης καθώς και τις περιόδους αναφοράς, τα χρονικά διαστήματα και τις προθεσμίες για την υποβολή των δεδομένων.
  (3)
  Σύμφωνα με το άρθρο 6 παράγραφος 2 του κανονισμού (ΕΚ) αριθ. 1338/2008, διενεργήθηκε ανάλυση κόστους-οφέλους, η οποία έλαβε υπόψη τα οφέλη από τη διάθεση των δεδομένων για τις δαπάνες και τη χρηματοδότηση της υγειονομικής περίθαλψης σε σχέση με το κόστος της συλλογής τους, την οποία τα κράτη μέλη διενεργούν σε εθελοντική βάση από το 2005 σύμφωνα με τις αρχές που ορίζονται από το σύστημα λογαριασμών υγείας, και σε σχέση με την επιβάρυνση των κρατών μελών. Σύμφωνα με το άρθρο 6 παράγραφος 1 του κανονισμού (ΕΚ) αριθ. 1338/2008, το 2013 και το 2014 η Επιτροπή θεσμοθέτησε πιλοτικές μελέτες που εκπονήθηκαν σε εθελοντική βάση από τα κράτη μέλη. Η Επιτροπή έχει συζητήσει με τα κράτη μέλη σχετικά με τις ανάγκες των χρηστών σε διάφορες συναντήσεις. Η διαθεσιμότητα των δεδομένων σε επίπεδο ΕΕ θα είναι πιθανότατα πολύ επωφελής για τις αποφάσεις σχετικά με την υγεία και την κοινωνική πολιτική.
  (4)
  Για να εξασφαλιστεί η συνάφεια και συγκρισιμότητα των δεδομένων, το εγχειρίδιο του συστήματος λογαριασμών υγείας 2011 (2), το οποίο καταρτίστηκε από κοινού από την Επιτροπή (Eurostat), τον Οργανισμό Οικονομικής Συνεργασίας και Ανάπτυξης (ΟΟΣΑ) και τον Παγκόσμιο Οργανισμό Υγείας (ΠΟΥ) και καθορίζει τις έννοιες, τους ορισμούς και τις μεθόδους για την επεξεργασία των δεδομένων σχετικά με τις δαπάνες και τη χρηματοδότηση της υγειονομικής περίθαλψης, θα πρέπει να αποτελεί τη βάση για το λεπτομερές ερωτηματολόγιο και τις συνοδευτικές κατευθυντήριες γραμμές που χρησιμοποιούνται στην κοινή ετήσια διαδικασία συλλογής δεδομένων που εφαρμόζεται από τους εν λόγω τρεις φορείς.
  (5)
  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
  Άρθρο 1
  Ο παρών κανονισμός θεσπίζει κανόνες σχετικά με την ανάπτυξη και την παραγωγή ευρωπαϊκών στατιστικών στον τομέα των δαπανών και της χρηματοδότησης της υγειονομικής περίθαλψης, ένα από τα θέματα των στατιστικών για την υγειονομική περίθαλψη που προβλέπονται στο παράρτημα II του κανονισμού (ΕΚ) αριθ. 1338/2008.
  Άρθρο 2
  Οι ορισμοί που πρέπει να χρησιμοποιούνται για την εφαρμογή του παρόντος κανονισμού παρατίθενται στο παράρτημα I.
  Άρθρο 3
  Τα κράτη μέλη υποβάλλουν δεδομένα σχετικά με τους τομείς που ορίζονται στο παράρτημα II.
  Άρθρο 4
  1. Τα κράτη μέλη υποβάλλουν τα απαιτούμενα δεδομένα και τα αντίστοιχα τυποποιημένα μεταδεδομένα αναφοράς σε ετήσια βάση. Η περίοδος αναφοράς είναι το ημερολογιακό έτος.
  2. Τα δεδομένα και τα μεταδεδομένα αναφοράς για το έτος αναφοράς Ν διαβιβάζονται έως τις 30 Απριλίου του έτους N + 2.
  3. Τα δεδομένα και τα μεταδεδομένα υποβάλλονται στην Επιτροπή (Eurostat) με τη χρήση των υπηρεσιών ενιαίου σημείου εισόδου ή διατίθενται για ανάκτησή τους από την Επιτροπή (Eurostat) με ηλεκτρονικά μέσα σε ετήσια βάση.
  4. Το πρώτο έτος αναφοράς είναι το 2014.
  5. Το τελευταίο έτος αναφοράς είναι το 2020.
  6. Κατά παρέκκλιση από την παράγραφο 2, τα κράτη μέλη υποβάλλουν τα δεδομένα και τα μεταδεδομένα αναφοράς για το έτος αναφοράς 2014 έως την 31η Μαΐου 2016.
  Άρθρο 5
  1. Τα κράτη μέλη υποβάλλουν δεδομένα στο συγκεντρωτικό επίπεδο που προσδιορίζεται στο παράρτημα II.
  2. Τα κράτη μέλη υποβάλλουν τα απαιτούμενα μεταδεδομένα αναφοράς, ιδίως σχετικά με τις πηγές των δεδομένων, την κάλυψή τους και τις μεθόδους κατάρτισης που χρησιμοποιούνται, πληροφορίες σχετικά με τα χαρακτηριστικά των εθνικών δαπανών και της χρηματοδότησης της υγειονομικής περίθαλψης των κρατών μελών που αποκλίνουν από τους ορισμούς που παρατίθενται στο παράρτημα I, παραπομπές στην εθνική νομοθεσία όταν αυτή αποτελεί τη βάση για τις δαπάνες και τη χρηματοδότηση της υγειονομικής περίθαλψης, καθώς και πληροφορίες σχετικά με τυχόν αλλαγές στις στατιστικές έννοιες που αναφέρονται εκεί.
  Άρθρο 6
  Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
  Βρυξέλλες, 4 Μαρτίου 2015.